Ўзбекистон Республикаси  
Марказий сайлов комиссиясининг   
2025 йил 18 июлдаги 1443-сон қарорига   
1-илова

**Ўзбекистон Республикаси Марказий сайлов комиссияси**

**аъзоларининг одоб-ахлоқ**

**ҚОИДАЛАРИ**

**1-боб. Умумий қоидалар**

1. Ўзбекистон Республикаси Марказий сайлов комиссияси аъзоларининг одоб-ахлоқ қоидалари (бундан буён матнда Одоб-ахлоқ қоидалари деб юритилади) уларнинг касбий маданияти, хизмат фаолияти давомида ҳамда хизматдан ташқари вақтдаги одоб-ахлоқи, ташқи кўриниши ва кийиниш маданиятининг қоидаларини белгилайди.

Одоб-ахлоқ қоидалари Ўзбекистон Республикаси Марказий сайлов комиссияси (бундан буён матнда Марказий сайлов комиссияси деб юритилади) фаолиятида юксак касбий маданиятни қарор топтириш, жамоатчилик онгида Марказий сайлов комиссиясига бўлган ҳурмат ва ишончни ошириш ҳамда Марказий сайлов комиссияси аъзолари умумэътироф этилган одоб-ахлоқ қоидаларига зид бўлган хатти-ҳаракатларни содир этмасликларига қаратилган.

2. Ушбу Одоб-ахлоқ қоидалари Марказий сайлов комиссияси аъзоларининг Ўзбекистон Республикаси [Конституцияси](https://nrm.uz/contentf?doc=6127_o%E2%80%98zbekiston_respublikasining_konstituciyasi_(o%E2%80%98n_ikkinchi_chaqiriq_o%E2%80%98zbekiston_respublikasi_oliy_kengashining_o%E2%80%98n_birinchi_sessiyasida_qabul_qilingan)&products=1_vse_zakonodatelstvo_uzbekistana) ҳамда Ўзбекистон Республикаси қонунлари билан кафолатланган ҳуқуқ ва эркинликларини чекламайди.

3. Марказий сайлов комиссияси аъзоси ўз ваколатларини амалга ошириши чоғида Ўзбекистон Республикаси [Конституциясига](https://nrm.uz/contentf?doc=6127_o%E2%80%98zbekiston_respublikasining_konstituciyasi_(o%E2%80%98n_ikkinchi_chaqiriq_o%E2%80%98zbekiston_respublikasi_oliy_kengashining_o%E2%80%98n_birinchi_sessiyasida_qabul_qilingan)&products=1_vse_zakonodatelstvo_uzbekistana), Ўзбекистон Республикаси Сайлов кодексига, “Ўзбекистон Республикасининг референдуми тўғрисида”ги Ўзбекистон Республикаси Қонунига, бошқа қонунларга, Ўзбекистон Республикаси Марказий сайлов комиссияси [Регламентига](https://nrm.uz/contentf?doc=461392_o%E2%80%98zbekiston_respublikasi_oliy_majlisi_qonunchilik_palatasining_reglamenti_(yangi_tahriri)_(o%E2%80%98zr_om_qonunchilik_palatasining_29_01_2016_y_368-iii-sonli_qaroriga_ilova)&products=1_vse_zakonodatelstvo_uzbekistana), шунингдек ушбу Одоб-ахлоқ қоидаларига амал қилади.

**2-боб. Марказий сайлов комиссияси аъзоларининг касбий маданиятга оид хулқ-атворнинг асосий принциплари ва қоидалари**

4. Марказий сайлов комиссияси аъзоси ўз фаолиятида жамиятда умумий қабул қилинган одоб-ахлоқ принципларига қатъий риоя этиши, фуқароларнинг, мансабдор шахсларнинг ҳуқуқлари, шаъни, қадр-қимматини ёки ишчанлик обрўсини ҳурмат қилиши, шунингдек Марказий сайлов комиссияси аъзоси номига доғ туширадиган ва Марказий сайлов комиссияси нуфузига, умуман давлат манфаатларига путур етказадиган хатти-ҳаракатлардан ўзини тийиши лозим.

5. Марказий сайлов комиссияси аъзоси ўз касбий фаолиятини қуйидаги принциплар асосида амалга ошириши керак:

мустақиллик;

қонунийлик;

Ватанга садоқат ва хизмат вазифасига фидойилик, зиммасига юкланган функционал вазифаларини тўлиқ бажариш, ижро интизомига қатьий риоя этиш;

адолатлилик, ҳалоллик ва холислик;

фуқаролар ҳуқуқлари, эркинликлари ва қонуний манфаатларининг устуворлиги;

давлат ва жамият манфаатларига содиқлик;

коррупциявий ҳолатларга муросасиз муносабатда бўлиш ва қарши курашиш;

хизмат сирини сақлаш;

мансаб ваколатларини суиистеъмол қилмаслик;

манфаатлар тўқнашувига йўл қўймаслик.

6. Марказий сайлов комиссияси аъзолари:

фуқароларнинг жинси, ирқи, миллати, фуқаролиги, тили, дини, ижтимоий келиб чиқиши, эътиқоди, шахсий ва ижтимоий мавқеи камситилишига олиб келувчи таъсир чоралари ва ҳаракатлар (ҳаракатсизлик)га йўл қўймаслиги;

ҳалол, адолатли ва камтар бўлиши, фуқаролар билан мулоқотда хушмуомала, вазмин ва самимий муносабатни намойиш қилиши;

жисмоний ва юридик шахсларнинг ҳуқуқлари ва қонуний манфаатларига дахлдор қарорларни қабул қилишда қонунийликни, адолатлиликни ва шаффофликни таъминлаши;

Марказий сайлов комиссияси, давлат ва жамият манфаатларига зарар етказувчи ҳаракатлар (ҳаракатсизлик)дан тийилиши;

ўзининг хатти-ҳаракати ва ахлоқи туфайли жамоатчиликнинг танқидига учрамаслик чораларини кўриши, танқид учун таъқибга йўл қўймаслиги, асосли ва конструктив танқиддан ўз фаолиятидаги камчиликлар ҳамда нуқсонларни бартараф этиш йўлида фойдаланиши;

давлат органлари ва ташкилотлари, Марказий сайлов комиссияси ходимлари ва бошқа шахсларга ўз хизмат мавқеидан фойдаланган ҳолда шахсий масалалар юзасидан таъсир ўтказмаслиги;

ўз хизмат ваколатларини жисмоний ва юридик шахсларнинг манфаатларини кўзлаб бажариш ёки бажармаслик эвазига улардан бирон-бир мукофот, фойда ёки совғалар олмаслиги;

давлат мулкининг бут сақланишини таъминлаши, ўзига ишониб топширилган давлат мулкидан фақат хизмат мақсадларида фойдаланиши;

хизмат интизомига қатъий риоя қилиши, иш вақтидан оқилона ва самарали фойдаланиши;

сайловчиларнинг сайлов ҳуқуқларини амалга оширишлари учун доимий равишда иш тажрибасини ошириб бориш чораларини кўриши;

қонун билан интизомий, маъмурий ва жиноий жавобгарлик назарда тутилган ҳуқуқбузарлик ва бошқа хатти-ҳаракатларга йўл қўймаслиги;

касб этикаси ва ишчанлик услубига риоя этиши;

сиёсий партиялар, жамоат бирлашмалари ва бошқа нодавлат ташкилотлари манфаатлари йўлида хизмат мавқеи ва имкониятларидан фойдаланмаслиги керак.

**3-боб. Хизмат фаолиятига оид одоб-ахлоқ қоидалари**

7. Марказий сайлов комиссияси аъзоси Комиссия мажлисида:

ўз нутқида Марказий сайлов комиссияси аъзосининг ёки бошқа шахсларнинг шаъни ва қадр-қимматига путур етказадиган қўпол, ҳақоратомуз ибора ва сўзларни қўлламаслиги, шунингдек мажлисларни ўтказишга халақит берадиган ҳаракатларга йўл қўймаслиги – нотиқларнинг сўзини бўлмаслиги, умум қабул қилинган тартибга хилоф равишда ўз фикрини баён қилишга уринмаслиги, ўтирган жойидан бақирмаслиги, муҳокама этилаётган масала юзасидан нотиқларнинг ўз нуқтаи назарини эркин баён этишига бошқа тўсиқлар вужудга келтирмаслиги, турли узрсиз сабабларга кўра мажлислар залидан намойишкорона чиқиб кетмаслиги, кун тартибидаги мавзудан чиқиб сўзламаслиги;

бирор кишининг шаънига қаратилган асоссиз айбловга йўл қўймаслиги;

сўзга чиқишлар, Марказий сайлов комиссияси фаолиятининг бошқа шаклларини амалга ошириш чоғида била туриб ёлғон ва нотўғри ахборотдан фойдаланмаслиги керак.

Марказий сайлов комиссияси аъзоси Ўзбекистон Республикаси Марказий сайлов комиссияси [Регламентининг](https://nrm.uz/contentf?doc=461392_o%E2%80%98zbekiston_respublikasi_oliy_majlisi_qonunchilik_palatasining_reglamenti_(yangi_tahriri)_(o%E2%80%98zr_om_qonunchilik_palatasining_29_01_2016_y_368-iii-sonli_qaroriga_ilova)&products=1_vse_zakonodatelstvo_uzbekistana) ва ушбу Қоидаларнинг талабларини бузадиган бошқа хатти-ҳаракатларни ҳам содир этмаслиги керак.

8. Марказий сайлов комиссияси аъзоси ушбу Қоидаларнинг 7[-бандида](https://nrm.uz/contentf?doc=596752_o%E2%80%98zbekiston_respublikasi_oliy_majlisi_qonunchilik_palatasi_deputatlarining_deputatlik_odobi_qoidalari_(o%E2%80%98zr_om_qonunchilik_palatasining_30_04_2015_y_122-iii-sonli_qaroriga_ilova)&products=1_vse_zakonodatelstvo_uzbekistana" \l "%D0%BF9) кўрсатилган хатти-ҳаракатларни содир этган тақдирда, мажлисда раислик қилувчи:

Бундай қоидабузарликларга йўл қўйиб бўлмаслиги тўғрисида Марказий сайлов комиссияси аъзосини огоҳлантиришга;

Марказий сайлов комиссияси аъзосини сўзлаш ҳуқуқидан маҳрум қилишга;

Марказий сайлов комиссияси аъзосидан мажлислар залини тарк этишни талаб қилишга;

Ўзбекистон Республикаси Марказий сайлов комиссиясининг Одоб-ахлоқ комиссиясидан (бундан буён матнда Одоб-ахлоқ комиссияси деб юритилади) тегишли Марказий сайлов комиссияси аъзосининг хатти-ҳаракатига баҳо беришни сўрашга ҳақли.

9. Марказий сайлов комиссияси аъзоси хизмат гувоҳномасини лозим даражада сақланиши ва фойдаланилишини таъминлаши шарт.

10. Марказий сайлов комиссияси аъзолари ўртасидаги ўзаро муносабатлар ижтимоий мақомидан қатъи назар тенг ҳуқуқлилик, бир-бирини ўзаро ҳурмат қилиш асосида йўлга қўйилади.

11. Марказий сайлов комиссияси аъзоси танқидга сабр-тоқат билан ёндашиши, ўзига нисбатан билдирилган танқидий фикрларга қўполлик билан муносабат билдиришга йўл қўймаслиги керак.

12. Марказий сайлов комиссияси аъзоси ўз ишини масалаларни эркин жамоавий муҳокама қилиш, фикрлар хилма-хиллигини ҳурмат қилиш принциплари асосида олиб бориши, низоларга йўл қўймаслиги, келишмовчиликларни баҳслар ва очиқ фикрлар алмашиш орқали бартараф этиш йўлларини биргаликда излаши керак.

13. Марказий сайлов комиссияси аъзоси сайлов комиссиялари ходимлари ва сайловчилар билан ишлашга виждонан ва ҳалол ёндашиши шарт. Марказий сайлов комиссияси аъзосининг хулқ-атвори сайловчиларнинг Марказий сайлов комиссияси ва умуман давлат ҳокимиятига бўлган ишончини мустаҳкамлашга ёрдам бериши керак. Сайлов комиссиялари ходимлари ва сайловчилар билан шахсан мулоқот қилганда Марказий сайлов комиссияси аъзоси касбий салоҳиятини намоён эта билиши, ҳалоллик ва адолатлилик тимсоли бўлишга ҳаракат қилиши лозим.

14. Марказий сайлов комиссияси аъзоси оммавий ахборот воситаларида, матбуот тадбирларида, бошқа жамоат тадбирларидаги чиқишларида, омма олдидаги баёнотларида давлат органлари ва бошқа органларнинг, ташкилотларнинг, мансабдор шахсларнинг ва фуқароларнинг фаолиятини шарҳлаганда ўз нутқида уларнинг шаъни ва қадр-қимматига путур етказадиган қўпол, ҳақоратомуз ибора ва сўзларни қўллашга, асоссиз айбловларга йўл қўйишга, била туриб ёлғон ва нотўғри ахборотдан фойдаланишга, қонунга хилоф хатти-ҳаракатларга даъват этишга ҳақли эмас.

15. Агар Марказий сайлов комиссияси аъзосининг омма олдидаги баёнотларида фуқароларнинг шаъни ҳамда қадр-қимматини камситадиган фикрлар мавжуд бўлса, Марказий сайлов комиссияси аъзоси ўз фикрларининг янглишлиги ёки нотўғрилигини ошкора тан олиши ҳамда шаъни, қадр-қимматига ва ишчанлик обрўсига дахл қилинган фуқародан, агар қонун ҳужжатларида бошқа оқибатлар назарда тутилмаган бўлса, кечирим сўраши шарт.

16. Марказий сайлов комиссияси аъзоси Марказий сайлов комиссияси бошқа аъзоларининг касбий ва шахсий жиҳатларини ошкора шубҳа остига қўймаслиги, танқид қилмаслиги лозим.

17. Марказий сайлов комиссияси аъзоси расмий делегациялар таркибида чет давлатларда бўлган пайтида хизмат сафарининг мақсад ва вазифаларини рўёбга чиқаришга, Марказий сайлов комиссиясининг нуфузи ва умуман давлат манфаатларини ҳимоя қилишга кўмаклашиши, ўзи борган мамлакатнинг қонун ҳужжатларига ҳамда расмий ва норасмий тадбирларни ўтказиш чоғида умумий қабул қилинган одоб-ахлоқ нормаларига риоя этиши керак.

18. Марказий сайлов комиссияси аъзосининг ўз мақомидан фуқаролар, жамият ва давлатнинг қонуний манфаатларига зарар етказадиган тарзда фойдаланишига йўл қўйилмайди.

**4-боб. Хизматдан ташқари одоб-ахлоқ қоидалари**

19. Марказий сайлов комиссияси аъзолари ишдан бўш вақтларида умумқабул қилинган ахлоқ нормаларига риоя қилишлари ва уларга зид бўлган хулқ-атвор ва хатти-ҳаракатлардан ўзларини тийишлари шарт.

20. Марказий сайлов комиссияси аъзоси хизматдан ташқари вақтда Марказий сайлов комиссияси аъзосининг юксак номига доғ туширадиган, ўзининг шаъни, қадр-қиммати ва касбий обрўсига, Марказий сайлов комиссиясининг нуфузига ва умуман давлат манфаатларига путур етказадиган хатти-ҳаракатлардан тийилиши шарт.

Шахсий ўзаро муносабатларда Марказий сайлов комиссияси аъзоси ўзини камтар, ҳалол, хушмуомала ва ҳеч кимга нисбатан қўпол муносабатда бўлмаслиги лозим.

21. Марказий сайлов комиссияси аъзолари ишдан ташқари вақтда қуйидагиларга мажбур:

миллий урф-одат, қадрият ва анъаналарга ҳурмат билан муносабатда бўлиш;

дабдабабозлик, шуҳратпарастлик, гуруҳбозлик, маишатбозлик, ичкиликбозлик ва бошқа салбий иллатларга йўл қўймаслик;

расмий эълон қилинган маълумотлардан ташқари давлат хизмати фаолиятига оид масалаларни муҳокама қилмаслик;

жамоат жойларида (кафе, ресторан ва бошқа кўнгилочар масканларда) ўзини тутиш қоидаларига риоя этиш, атрофдагиларнинг эътиборини тортувчи ортиқча ва салбий ҳаракатларга йўл қўймаслик;

жамоат тартиби ва хавфсизлигига қарши қаратилган хатти-ҳаракатларни содир этмаслик, мазкур ноқонуний ҳаракатларга бошқаларни жалб этмаслик ёки даъват қилмаслик;

хизмат мажбуриятларини бажариш билан боғлиқ бўлган идора ва ташкилотлар раҳбар ва ходимларидан, бошқа мансабдор шахсларидан қимматбаҳо совға олмаслик;

хизмат гувоҳномаларини сақлаш ва фойдаланиш тартибига қатъий риоя этиш, улардан хизматга алоқадор бўлмаган ҳолатларда фойдаланмаслик, шу жумладан, ваколатли шахсларга хизмат гувоҳномасини кўрсатиб, мавқеини суиистеъмол қилмаслик;

хизмат автотранспорт воситаларидан хизмат фаолиятидан ташқари ҳолатларда шахсий ва бошқа мақсадларда фойдаланмаслик;

иш фаолияти билан боғлиқ маълумотларни ишга алоқадор бўлмаган бошқа шахслар иштирокида муҳокама қилмаслик;

шахсий транспорт воситаларидан фойдаланишда белгиланган тартибга амал қилиш, йўл ҳаракати қоидаларига қатъий риоя этиш;

тадбиркорлик ёки ҳақ тўланадиган бошқа фаолият билан (педагогик, илмий ва ижодий фаолиятдан ташқари) шуғулланмаслик, қонунчиликда назарда тутилган ҳоллар бундан мустасно;

Марказий сайлов комиссияси ҳамда давлат хизматига доғ туширувчи хатти-ҳаракатлардан тийилиш;

ташқи кўринишини белгиланган меъёрлар доирасида сақлаш, камтарона кийиниш, атрофдагиларнинг эътиборини ўзига ортиқча жалб қиладиган тарзда кийинмаслик.

**6-боб. Хизмат фаолиятидаги ташқи кўриниш ва кийиниш услубига оид одоб-ахлоқ қоидалари**

22. Марказий сайлов комиссияси аъзоларининг хизмат фаолиятидаги ташқи кўриниши ва кийиниш услуби Марказий сайлов комиссияси фаолиятига ҳурматини, шу жумладан сайловнинг нуфузини оширишга хизмат қилиши керак.

23. Марказий сайлов комиссияси аъзоси кийиниши услубининг сиполиги ва камтароналиги билан ажралиб туришига ҳаракат қилиши шарт. Марказий сайлов комиссияси аъзоси айниқса Марказий сайлов комиссияси аъзоси ваколатларини амалга ошириш чоғида **кийиниш маданиятига зид** кийим-бош киймаслиги, ортиқча безаклар ва бошқа аксессуарлар тақмаслиги керак.

**7-боб. Манфаатлар тўқнашуви**

24. Марказий сайлов комиссияси аъзоси ўз мақомидан ўзи учун, шунингдек ўзининг қариндошлари ва ўзига яқин бошқа шахслар учун манфаат, хизматлар, тижоратга оид ёки бошқа наф олиш мақсадида, шахсий масалалар бўйича турли давлат органларига ва фуқароларнинг ўзини ўзи бошқариш органларига, корхоналар, муассасалар ва ташкилотларга мурожаат қилишда фойдаланмаслиги, касбга оид фаолиятни бажарганлигига боғлиқ ҳақ олмаслиги лозим.

25. Марказий сайлов комиссияси аъзоси ўз ваколатларини амалга ошириши муносабати билан ўзига маълум бўлиб қолган маълумотларни, агар ушбу маълумотлар:

Одоб-ахлоқ комиссиясининг кўриб чиқилган масалаларга тааллуқли бўлса;

давлат сири ва қонун билан қўриқланадиган бошқа сирга тааллуқли бўлса;

Марказий сайлов комиссияси аъзосининг дахлсизлигини чеклашга ёки Марказий сайлов комиссияси аъзоси томонидан ушбу Қоидаларнинг бузилганлиги билан боғлиқ бўлса;

сайлов комиссиялари аъзоларининг ёки бошқа шахснинг шахсий ҳаётига оид сири бўлса ва Марказий сайлов комиссияси аъзосига уларни ошкор этмаслик шарти билан ишониб маълум қилинган бўлса, ошкор этмаслиги лозим.

**8-боб. Одоб-ахлоқ қоидаларига риоя этмаганлик учун жавобгарлик**

26. Марказий сайлов комиссияси аъзолари томонидан Одоб-ахлоқ қоидаларига риоя этмаганлик ҳолати уларга нисбатан ахлоқий таъсир чораларини қўллаш учун асос бўлади.

27. Одоб-ахлоқ қоидаларига риоя этмаганлик учун Одоб-ахлоқ комиссияси томонидан Марказий сайлов комиссияси аъзоларига қуйидаги ахлоқий таъсир чоралари қўлланилади:

огоҳлантириш;

узр сўраш;

Марказий сайлов комиссияси йиғилишида танбеҳ бериш.

Одоб-аҳлоқ комиссияси Марказий сайлов комиссияси аъзоси томонидан ушбу Қоидаларнинг бузилишига йўл қўйилганлиги ҳақидаги маълумотни Марказий сайлов комиссияси мажлисида ўқиб эшиттириши мумкин.

**9-боб. Якуний қоидалар**

29. Марказий сайлов комиссияси аъзоси томонидан умумий қабул қилинган одоб-аҳлоқ нормаларини, Марказий сайлов комиссияси аъзоси одобини қўпол тарзда бузадиган, Марказий сайлов комиссияси аъзосининг юксак номига доғ туширадиган ва Марказий сайлов комиссиясининг обрўсига путур етказадиган хатти-ҳаракатлар, ножўя ишлар содир этилган тақдирда, Одоб-ахлоқ комиссиясининг хулосасига асосан Марказий сайлов комиссияси Раиси томонидан уни аъзоликка тавсия этган органга ваколатини тугатиш бўйича Ўзбекистон Республикаси Олий Мажлиси палаталарига тақдимнома киритиш юзасидан таклиф бериши мумкин.